**Шоқан ШОРТАНБАЕВ,**

**Әл-Фараби атындағы Қазақ ұлттық**

**университетінің аға оқытушысы**

**Қансейіт Әбдезұлы зерттеулеріндегі роман жанрының кейбір мәселелері**

Қазіргі қазақ әдебиетінің даму үдерісі сараланғанда, уақыт мінберінен дәстүр жалғастығы мен сабақтастығы сөз етілгенде, көркемдік деңгей мен сөз өнерінің әлеуеті сарапталғанда қазіргі заманғы ұлттық әдебиеттануымыздың ұстанған бағыты, даму арнасы, жеткен биігі ауызға ілінері, әдебиеттің көкжиегін саралаған зерттеушілер, олардың үлкенді-кішілі зерттеулері ойға оралары, көмекке келері шындық. Қазақ әдебиеттану ғылымының белді өкілі ретінде филология ғылымдарының докторы, профессор Қансейіт Әбдезұлы өз ғылыми-зерттеу еңбектерінде, әдеби-сын мақалаларында көркем прозаның, оның ішінде роман жанрының поэтикасын, даму кезеңдерін, тақырыптық-жанрлық ерекшеліктерін, дәстүр сабақтастығы мен ұлттық сипатын, идеялық мазмұны мен көркемдік арналарын, сондай-ақ, ел мен жер тарихын, өндіріс тынысын, өнерпаз тағдырын, өнер құдіретін шығармашылығының өзегі етіп алған қаламгерлердің қалам қуатын, суреткерлік әлеуетін кеңінен қарастырып, жан-жақты зерделеп келеді.

Әсіресе, халқымыздың баға жетпес құнды мұрасы – дәстүрлі мәдениет үлгілерінің арғы-бергі тарихын, ән-күй өнерінің рухани шежіресін, өнер тарландарының өлмес мұрасын, ақындық, әншілік, күйшілік, атбегілік т.б. өнерін, өр тұлғасын сомдаған қазақ қаламгерлерінің сүбелі туындыларын зерттеу нысаны етіп алып, олардағы өнер тақырыбы мен көркемдік шындықтың арақатынасын, кейіпкерінің өнери болмыс-бітімі мен азаматтық тұлғасын бөле-жармай, біртұтас бірлікте саралайды.

Сондай-ақ, ғылымдағы ізбасар-шәкірттерінің қазақ прозасындағы дәстүрлі мәдениет үлгілерінің бейнеленуін, әнші-ақындар бейнесін, тұлпарлар тағдырын т.б. тақырып өзегі етіп алып, тереңдете жалғастырып, ұлттық-рухани құндылықтарымызды насихаттап, ғылыми тұрғыда зерделеуі Қ.Әбдезұлының өнер мұратын терең сезінуден, рухани кеңістігіміздің кемшін тұстарын, жете көңіл бөлінбеген салаларын ұмыт қалдырмай, ғылым игілігіне айналдырудың қамынан туған, болашағына алаңдаған көңілден туындаған жайт.

Осы орайда өнерді тану мен танытудың білгірі, әдебиеттанушы ғалым Қ.Әбдезұлының өнердің шексіз құдіретін, баға жетпес қадір-қасиетін жан-тәнімен ұғынып, өмірі өнерге, өнері өміріне айналып кеткен қасиетті тұлғалардың кесек болмысын, рухани шаттығы мен мұң-шерін, осынау құндылықтың найза бойламас тереңдігі мен тылсым тұңғиығын шығармашылығына арқау етіп, өнер мұраты арқылы халқының ой-арманын, аңсар-ауанын, бостандығы мен еркіндігін, тәуелсіздік жолындағы сан алуан сапарларын, кейіпкерлерінің күрескерлік тұлғасын, ұлттық болмысы мен қазақи танымын баян қылатын қаламгерлерді, олардың соңғы жарты ғасырда жазылып келе жатқан өнер тақырыбын, өнерпаз тағдырын, өнер мұратын өзек еткен романдарын, атап айтқанда, Ә. Әбішевтің «Найзағай», С. Жүнісовтің «Ақан сері», З. Ақышевтің «Жаяу Мұса», «Иманжүсіп», Т. Әлімқұловтың «Ақбоз ат», «Ел мен жер», И. Жақановтың «Ықылас» т.б. туындыларын үнемі назарда ұстап, олардың «...халықтың рухани тарихын, өткен өмірін, әлеуметтік-қоғамдық дамудың әр түрлі кезеңіндегі тағдырымызды өнер иелерінің туындылары, тереңірек айтсақ, олардың шығармашылық тағдыры терең танытады. Сондықтан да осы шығармашылық тұлғалардың жеке өмір тарихы, олар өмір сүрген нақты қоғамдық-әлеуметтік орта қаламгерлер назарын өзіне көбірек аударғанын» байқап, аталмыш романдардың ғылыми мәнін, көркемдік нәрін айшықтап, рухани игілігімізге айналуына зор еңбек сіңіріп жүргенін атап өткіміз келеді. Сондай-ақ, қаламгердің шығармашылық лабороториясына дендеп ену, әр жылдардағы басылымдарын қатар алып, салыстыра қарау, ортақ тақырып, нақты қаһарман туралы жазған жазушылардың ерекшелігін, шеберлік кілтін дәл аңғару, оқырманды эстетикалық танымға жетелеп, мәтіндегі ұлттық құндылықтарымызды жарқырата көрсетіп, құнарлылығын сезіндіру, міне, осының бәрі, зерттеуші ғалымның туынды табиғатына әрдайым сын көзбен, сергек оймен зер салып, тиянақтап-тұжырымдайтынын байқатады.

Қазақтың рухани әлемінде өзіндік орны бар әнші-сазгер Ақан өмірінің шындығын әр автор (Т.Әлімқұлов, С.Жүнісов) өзі бағамдаған уақыт, кеңістік тұрғысынан суреттегенін, өнерпаз бейнесін сомдауға, өмір сүрген дәуірінің тынысын сездіруге әрқайсысы өзіндік таным, авторлық ұстаным тарапынан келгенін, «Ал көркемдік қуаты, суреткерлік шеберлік жағынан екі шығарма да бір-бірімен иықтас, терезесі тең тұрған, бір-бірін толықтыратын, сәулендіретін бірегей туындылар. Әсіресе екі қаламгердің тілдік қоры, суреттеу тәсілдері, табиғат бейнесін жасаудағы шеберлік сырлары сабақтасып, сарындас түсіп жатады. Ішкі монолог, авторлық баяндаулар, кейіпкер сөзі екі авторда да негізгі көркемдік тәсілдер ретінде ерекше көрінеді.

С. Жүнісовте авторлық баяндаулардың салмағы басымырақ та, ал Т. Әлімқұлов болса ішкі монологтың бар қыр-сырын терең меңгеріп, сарқа пайдаланған. Сондықтан да Т. Әлімқұлов повесінде қысқа жанрда болса да Ақан серінің ішкі жан дүниесі, жүрек сыры, көңіл толқындары анағұрлым астарлы, терең тебіренісімен оқырманын тербетеді. Осының негізінде повесть өте әсерлі, қайталанбас туындыдай есте қалады» деп сендірсе, ал Қорқыттан бастау алатын қобыз сарынын бүгінгі ұрпаққа жеткізуде ерен еңбегі бар дәулескер күйші Ықылас Дүкенұлының көркем өнердегі бейнесін оқырман санасына сіңіруде қос автордың (Т. Әлімқұлов, И. Жақанов) өмір шындығын тану мен танытудағы жүгінген көркемдік әдіс-тәсілдері суреткерлік шеберлігін, қаламгерлік қолтаңбасын айқындауға мүмкіндік беретінін мүлт кетпей, таразылап, «Екі жазушы бұл мақсатқа екі түрлі оқиғалар өзегін, екі түрлі уақыт желісін негіз етіп жетеді. Оның үстіне мұндай шығармашылық мақсатқа жету үшін, жазушының белгілі бір өмір шындығын, өмірде болған нақты оқиғалардың желісін де өзгетіп, толықтырып немесе ойдан қосып байытуы шығармашылық заңдылықтарына қайшы келетін жол емес, қайта көркем шығарманың мазмұны мен түрінің арасындағы келісімді көркейте түсетін тәсіл қатарына жатады. Осы тұрғыдан келгенде, жазушының көркемдік табыстары бас кейіпкер өміріне тән басты ерекшелікті екі түрлі уақыт, екі түрлі кеңістік сипатынан емес, жоғарыда айтқанымыздай, әдеби кейіпкердің шығармашылық табиғатына тән даралықты дәл жеткізудегі жетістіктерден іздеген дұрыс болады», - деп қайырады.

Қ. Әбдезұлы зерттеулерінің келесі арналы саласын қазақ прозасындағы іргетасы өткен ғасырдың 30-жылдарына тиесілі жұмысшы-өндіріс тақырыбы, қалыптасу, даму арналары, бұл мәселенің әдебиетіміздің даму үдерісінде өзіндік орны бар, өзектілігі мен көркемдігі тұрғысынан көштен қалмаған ұлттық романдарда мол, мейлінше терең қамтылғанын саралап-жүйелеген еңбектері құрайды.

Көлемді һәм күрделі роман жанрында С. Ерубаевтың «Менің құрдастарым», Ғ. Мүсіреповтің «Оянған өлке», Ғ. Мұстафиннің «Қарағанды», З. Шашкиннің «Теміртау» туындыларының әдебиетіміздің көркемдік арнасының кемелденуіне, аталмыш тақырыптың терең игерілуіне, кезең шындығының реалистік сипатта бедерлеуіне қосқан үлесі қомақты екенін жан-жақты қарастырса, өміршең тақырыптың Ғ. Слановтың «Жанар тау», «Асау арна», І. Есенберлиннің «Айқас», «Маңқыстау майданы», З. Қабдоловтың «Біз жанбасақ...», Ш. Мұртазаның «Қара маржан», М. Әбдіхалықовтың «Жердің асты жеті қат», Қ. Исабаевтың «Өрде», М. Сәрсекеевтің «Көмбе», Ө.Ахметовтің «Конвертор», А. Жақсыбаевтың «Бөгет», «Арна» т.б. романдарында өз сүрлеуін тауып, ғылым мен техниканың жетістіктерін сәтті пайдаланып, кең сүрлеуге түскенін, кейіпкерлерінің дәуір жаңалығын игеруде сан қатпарлы болмыс-білімімен, мінез даралығымен, ішкі жан әлемінің сан алуан иірімдермен ерекшеленетін тап басып, ондағы ұлттық мінезбен, өзіндік сипатпен дараланатын қаһармандардың жаңашылдық рухын жарқыратып көрсетуге батыл қадам жасалғанын, «олардың жан-жақты, кең жоспарланған, рухани жан –дүниесі бай, әлеуметтік белсенді болмыс-бітімін танытуға, яғни өндірістің негізгі тұтқасын ұстаған басты тұлға – өндіріс адамының уақытқа сай типтік бейнесін жасауға бағытталған жемісті әрекеттер анық байқалатынын» ашып көрсетеді.

Өткен ғасырдың алғашқы ширегіндегі қазақ қоғамындағы қайшылыққа толы ауыр кезеңдердің бедері, бейнесі ел-жұрт санасында ғана емес, сонымен бірге көркем әдебиетте, сөз өнерінде де таңбаланғаны шындық. Өмірдің өзі ала келген жаңалықтың, дәуір талабының кейбір мүмкіндіктері Т. Жомартбаевтың «Қыз көрелік» туындысында қиял-ғажайып элементтері аралас суреттеліп, оқырман назарын аударып, уақыт өте келе ғылыми-техникалық прогрестің тек қиял жүзінде ғана емес, шын мәнінде ел игілігіне, халық мұратына айналғанын қазақ қаламгерлері туындыларында реалистік тұрғыда сипаттап, келе-келе ғылым мен рухани дамуымыздың жетістіктерін бір-бірінен бөліп қарау мүмкін еместігін, жаңа дәуірмен ере келген жаңалық, өзгерістердің, өндіріс ошақтары мен алаңдарының, ел қазынасын игерудің алуан амал-тәсілдерінің көлемі ұлғайып, жасампаз еңбек адамының жаңа тұрпатты бейнесін қалыптастырудың ұлттық әдебиетімізде іргетасы нық қаланып, өндіріс, өнеркәсіп, жұмысшы табы, техника, ғылыми прогресс ұғымдарының ел өмірінде ғана емес, сөз өнеріне де мызғымастай сіңіп, руханиятымыздың келелі мұраттарымен қабыстыра айтылып, өзіндік ерекшеліктерімен берік орныққанын білеміз.

Қ. Әбдезұлы қазақ қаламгерлерінің жұмысшы, өнідіріс тақырыбын игерудің алғашқы сатысындағы туындыларында таптық қайшылықтардың көрініс тауып жататынын, кейіпкерлердің іс-әрекеті үстірт, жалпылама көрсетілетінін, отбасылық-тұрмыстық факторлардың жиі белең алатынын тілге тиек етсе, ал «...Ал соңғы кездегі шығармаларда өндіріс орны, еңбек ұжымы, оның ішкі өмірі, өзіне тән өндірістік-экономикалық байланыстары, заңдылықтары, осы ортада жасампаздықпен еңбек етіп, тер төгіп жатқан жұмысшы адамның тұлғасы көркем объект ретінде нақты алынып, реальды шындыққа мейлінше жақын, сәйкес бейнеленеді. Бұл жағдай қаламгерлерімізге шығармаларындағы жасанды сюжеттік желілерден, көркемдік салмағы аз, мәнсіз-мағынасыз баяндаулардан, тақырыптық-идеялық, көркемдік-эстетикалық күші солғын, көлденең жүрген қосалқы көп кейіпкерлерден арылуға мүмкіндік береді», - деп нақтылай түседі.

Ғ. Мұстафиннің «Қарағанды» романындағы Щербаков, Мейрам, Ғ. Мүсіреповтің «Оянған өлкесіндегі» Байшегір, Байжан, І. Есенберлиннің «Маңғыстау майданындағы» Халел, Ш. Мұртазаевтың «Қара маржанындағы» Наримен т.б. кейіпкерлерінің бейнесі арқылы өндіріс ортасынан да, рухани адамгершілік арнадан да өзіндік «менін» жоғалтпай, бірегей іс-әрекетімен танылатынын, қайсыбір тұстарда даралық, жаңашылдық сипаты басым түсіп жататынын, характер сонылығы, мінез-даралығы тұрғысынан жаңа биікке көтерілгенін, яғни, көркем әдебиеттің, роман жанрының бар талап-тілегін қанағаттандыратынын жүйелеп көрсетеді.

Сырттай қарағанда, әлеуметтік мәселелерді арқау еткендей көрінгенімен, тұтастай алғанда, кезең шындығын, дәуір дидарын, қаһармандарының сан түрлі қарым-қатынасын, арман-мұраттарын сезім толғанысы, ой-санасы, ішкі жан әлемі арқылы суреттеуді мақсат тұтқан өмір мен өндірісті, техника мен тіршілік түйткілдерін, ғылыми прогресс пен адами құндылқтарды егіз, қатар ала отырып, өміршең туындылар жазған қалам иелерінің өзгеше стилін, өзіндік қолтаңбасын, дара машық-мәнерін жүлгелеп, ғылыми-тұрғыдан жүйелеуге көп көңіл аударған.

Жаһандану дәуіріне қадам басқалы тұрған алмағайып шақтың, ғылым мен техника әлеуетінің небір таңғажайып құпияларына қаныға түсер мезеттің қарсаңындағы ХХІ ғасыр ұрпағының, сөз өнері иелерінің адамзат жетістігін көркем туынды арқауына жаңаша сипат, өзгеше әлем дарыта отырып, кемел тұрғыда жырлай берері анық. Қалай десек те, өткен кезеңнің тынысын танытатын, соны, тың тақырыптың ұлттық әдебиетімізде қалыптасуына, орнығуына қал-қадерінше үлес қосқан қаламгерлердің туындыларын сараптап, сергек көңілмен саралаған Қансейіт Әбдезұлының нақтылы талдауға, сыни көзқарастарға негізделген ғылыми-зерттеулерін айналып өтпейтін ақиқат.

Белгілі ғалым, әдебиет сыншысы Қансейіт Әбдезұлының қазақ әдебиетінің жүріп өткен жолын саралаған «Кейіпкер және тартыс» (1995), «Ел мен жер тағдыры» (2000), «Т. Әлімқұлов шығармашылығы және 60-80 жылдардағы қазақ прозасы» (2001), «Әдебиет және өнер» (2002), «Жазушы және заман шын­дығы» (2003), «Тарих және тағдыр» (2004, 2007), «Қазақ прозасы және ұлттық идея» (2005), «Тәкен Әлімқұлов және қазақ прозасы» (2006, 2010), «Таным көк­жиегі» (2007, 2009), «Семсер» (2012), «Тәуелсіздік кезеңі және қазақ әдебиеті» (2012) атты туындыларының ішінде ұлттық сөз өнеріміздің биігінен орын алатын қазақ прозасының, соның ішінде, роман жанрының дәуір талабымен үндесетін өндіріс, рухани қажеттілігімізді өтейтін өнер тақырыбын мейлінше терең меңгеріп, қаһармандарының болмыс-бітіміне ұлттық сипат, қазақы мінез дарытып, ұлттық прозаның әлеуетін жаңа қырынан, соны ізденістерімен байытқан қаламгерлердің тақырыптық, жанрлық, тілдік, стильдік мүмкіндіктерін, шеберлік һәм суреткерлік қасиеттерін бүгінгі күнмен сабақтастыра қарастырған ғылыми-зерттеу еңбектерінің әдеби үдерісіміздің, ұлттық әдебиеттану ғылымының жеткен биігін саралауда өзіндік қолтаңбасы бары анық.